Bowie-boedel verkoop musiekregteDavid Bowie. (Foto: Stephen Chernin/AP) David Bowie se boedel het die publikasieregte vir al sy musiek aan Warner Chappell Music (WCM) verkoop, het dié maatskappy Maandag gesê. WCM het nie die finansiële voorwaardes van die ooreenkoms bekend gemaak nie, maar volgens handelspublikasies beloop die transaksie na raming $250 miljoen (sowat R4 miljard). Die verkope van musiekregte aan groot maatskappye is die jongste tendens in die vermaakbedryf, met supersterre soos Bob Dylan en Tina Turner wat ook hul regte aan groot maatskappye verkoop het. Bruce Springsteen, Stevie Nicks, Paul Simon, Motley Crue, The Red Hot Chili Peppers en Shakira het ook onlangs hulle musiekregte verkoop, met Springsteen s’n wat vir ŉ stewige $500 miljoen (sowat R8 miljard) aan Sony verkoop is. Die Bowie-ooreenkoms sluit in honderde liedjies uit die rockpionier se loopbaan wat oor ses dekades gestrek het, waaronder treffers soos “Space Oddity”, “Changes”, “Life on Mars” en “Heroes”. “Almal van ons by WCM is uiters trots daarop dat die David Bowie-boedel ons gekies het om die musiek van een van die mees grensverskuiwende, invloedrykste en blywende katalogusse in musiekgeskiedenis te bewaar,” het Guy Moot, hoof van WCM, gesê. “Dit is nie net buitengewone liedjies nie, maar mylpale wat die rigting van moderne musiek vir ewig verander het.” WCM is nou die eienaars van Bowie se werke as liedjieskrywer en kunstenaar. Die eienaars van ŉ liedjie se publikasieregte ontvang ŉ gedeelte van die inkomste uit ŉ aantal scenario’s, waaronder radiolugtyd en stroming, albumverkope en die gebruik in advertensies en flieks. Opnameregte beheer die reproduksie en verspreiding van ŉ liedjie. Die Warner Music Group hanteer sedert 2013 die meeste van Bowie se katalogus en het verlede jaar opnames van 2000 tot 2016 hierby gevoeg. Die aankondiging deur WCM kom slegs enkele dae voordat Bowie op 8 Januarie 75 jaar oud sou word, en op die sesde herdenking van sy afsterwe op 10 Januarie 2016. Die Britse sanger en liedjieskrywer is in die ouderdom van 69 oorlede ná ŉ 18 maande lange stryd teen kanker.